Document ID: 32013R0768

PROVEDBENA UREDBA KOMISIJE (EU) br. 768/2013
оd 8. kolovoza 2013.
o izmjeni Uredbe (EZ) br. 917/2004 o detaljnim pravilima za primjenu Uredbe Vijeća (EZ) br. 797/2004 o mjerama za poboljšanje općih uvjeta proizvodnje i stavljanja na tržište pčelarskih proizvoda
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 110. u vezi s člankom 4.,
budući da:
(1)
Uredbom Komisije (EZ) br. 917/2004 (2) utvrđene su odredbe za provedbu nacionalnih pčelarskih programa predviđenih člankom 105. Uredbe (EZ) br. 1234/2007. U skladu s člankom 2. stavcima 2. i 3. Uredbe (EZ) br. 917/2004, mjere pčelarskog programa utvrđene za svaku godinu trogodišnjeg razdoblja provode se do 31. kolovoza godine na koju se odnose, a isplate se vrše tijekom godišnje provedbe utvrđene od 16. listopada iste godine do 15. listopada sljedeće godine. Posljedica toga je da države članice ne mogu provoditi mjere u sektoru pčelarstva u razdoblju od 1. rujna godine pčelarskog programa i 15. listopada iste godine.
(2)
Da bi se osigurao kontinuitet između provedbe i financiranja mjera u sektoru pčelarstva, te je datume potrebno izmijeniti kako bi se mjere mogle provoditi tijekom cijele godine.
(3)
Financijski doprinos Unije nacionalnim pčelarskim programima temelji se na popisu pčela/broju košnica u svakoj državi članici, kako je navedeno u Prilogu I. Uredbi (EZ) br. 917/2004.
(4)
U skladu s člankom 109. Uredbe (EZ) br. 1234/2007 države članice podnijele su svoje nacionalne pčelarske programe i ažurirale broj košnica, kako je predviđeno člankom 1. točkom (a) Uredbe (EZ) br. 917/2004. Ažurirani broj košnica potrebno je navesti u Prilogu I. Uredbi (EZ) br. 917/2004.
(5)
Uredbu (EZ) br. 917/2004 treba stoga na odgovarajući način izmijeniti.
(6)
Izmjene predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 917/2004 mijenja se kako slijedi:
1.
U članku 2. stavci 2. i 3. zamjenjuju se sljedećim:
„2. Svaka godina pčelarskog programa („pčelarska godina”) traje 12 uzastopnih mjeseci od 1. rujna do 31. kolovoza.
3. Mjere iz pčelarskih programa utvrđene za svaku pčelarsku godinu u potpunosti se provode do kraja predmetne pčelarske godine.
Isplate koje se odnose na mjere provedene tijekom svake pčelarske godine vrše se u dvanaestomjesečnom razdoblju koje počinje 16. listopada te pčelarske godine i završava 15. listopada sljedeće godine.”
2.
Prilog I. zamjenjuje se tekstom iz Priloga ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od pčelarske godine 2014. koja počinje 1. rujna 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. kolovoza 2013.

Labels: 4
15
6